L 265/18
RO
Jurnalul Oficial al Uniunii Europene
12.10.2022
În anumite cazuri poate fi oportun ca, în urma unui dialog cu controlorul de acces în cauză și după ce a permis terților să formuleze observații, Comisia să specifice mai detaliat unele dintre măsurile pe care ar trebui să le adopte controlorul de acces în cauză pentru a se conforma efectiv obligațiilor care sunt susceptibile să fie specificate mai detaliat sau, în cazul unei eludări, tuturor obligațiilor.
În special, astfel de specificații mai detaliate ar trebui să fie posibile în cazul în care executarea unei obligații susceptibile să fie specificate mai detaliat poate fi afectată de variații ale serviciilor în cadrul unei singure categorii de servicii de platformă esențiale.
În acest scop, controlorul de acces ar trebui să aibă posibilitatea de a solicita Comisiei să se angajeze într-un proces prin care să poată specifica mai detaliat unele dintre măsurile pe care ar trebui să le adopte controlorul de acces în cauză pentru a se conforma efectiv obligațiilor respective.
Comisia ar trebui să aibă libertatea de a decide dacă și când ar trebui furnizate astfel de specificații mai detaliate, respectând în același timp principiile egalității de tratament, proporționalității și bunei administrări.
În această privință, Comisia ar trebui să prezinte principalele motive care stau la baza evaluării sale, inclusiv eventualele priorități în materie de aplicare a normelor.
Acest proces nu ar trebui utilizat pentru a submina eficacitatea prezentului regulament.
În plus, acest proces nu aduce atingere competențelor Comisiei de a adopta o decizie prin care să constate încălcarea de către un controlor de acces a oricăreia dintre obligațiile prevăzute în prezentul regulament, inclusiv posibilității de a aplica amenzi sau penalități cu titlu cominatoriu.
Comisia ar trebui să poată redeschide procedura, inclusiv în cazurile în care măsurile specificate se dovedesc a fi ineficace.
O redeschidere din cauza ineficacității unei specificații adoptate prin decizie ar trebui să îi permită Comisiei să modifice în mod prospectiv specificația în cauză.
Comisia ar trebui, de asemenea, să poată stabili un termen rezonabil în care să poată fi redeschisă procedura dacă măsurile specificate se dovedesc a fi ineficace.
(66)
Ca element suplimentar pentru asigurarea proporționalității, controlorilor de acces ar trebui să li se ofere posibilitatea de a solicita suspendarea, în măsura necesară, a unei obligații specifice, în circumstanțe excepționale care nu depind de controlorul de acces, cum ar fi un șoc extern neprevăzut care a eliminat temporar o parte semnificativă a cererii utilizatorilor finali pentru un anumit serviciu de platformă esențial, în cazul în care controlorul de acces demonstrează că respectarea unei obligații specifice pune în pericol viabilitatea economică a operațiunilor sale în Uniune.
Comisia ar trebui să identifice circumstanțele excepționale care justifică suspendarea și să revizuiască periodic această suspendare pentru a evalua dacă mai sunt valabile condițiile pentru acordarea sa.
(67)
În circumstanțe excepționale, justificate strict de motive legate de sănătatea publică sau siguranța publică prevăzute în dreptul Uniunii și interpretate de Curtea de Justiție, Comisia ar trebui să poată decide că o obligație specifică nu se aplică unui anumit serviciu de platformă esențial.
În cazul în care astfel de interese publice sunt afectate, acest lucru ar putea indica faptul că, într-un caz excepțional specific, costul pentru societate în ansamblu al respectării unei anumite obligații este prea ridicat și, prin urmare, disproporționat.
După caz, Comisia ar trebui să aibă posibilitatea de a facilita conformitatea, evaluând dacă se justifică o suspendare sau o derogare limitată și motivată în mod corespunzător.
Acest lucru ar trebui să asigure proporționalitatea obligațiilor prevăzute în prezentul regulament, fără a submina efectele ex ante preconizate asupra echității și a contestabilității.
În cazul în care se acordă o astfel de derogare, Comisia ar trebui să își revizuiască decizia în fiecare an.
(68)
În termenul prevăzut pentru îndeplinirea obligațiilor care le revin în temeiul prezentului regulament, controlorii de acces ar trebui să informeze Comisia, în cadrul unei raportări obligatorii, cu privire la măsurile pe care intenționează să le pună în aplicare sau pe care le-au pus în aplicare pentru a asigura respectarea efectivă a acestor obligații, inclusiv a măsurilor privind respectarea Regulamentului (UE) 2016/679, în măsura în care acestea sunt relevante pentru respectarea obligațiilor prevăzute în prezentul regulament, ceea ce ar trebui să îi permită Comisiei să își îndeplinească sarcinile care îi revin în temeiul prezentului regulament.
În plus, ar trebui pus la dispoziția publicului un rezumat neconfidențial clar și inteligibil al acestor informații, ținându-se seama, în același timp, de interesul legitim al controlorilor de acces în ceea ce privește protecția secretelor lor comerciale și a altor informații confidențiale.
Acest rezumat neconfidențial ar trebui să permită terților să verifice dacă controlorii de acces respectă obligațiile prevăzute în prezentul regulament.
Procedura de raportare nu ar trebui să aducă atingere niciunei măsuri de aplicare a normelor luate de Comisie în orice moment ulterior raportării.
Comisia ar trebui să publice online un link către rezumatul neconfidențial al raportului, precum și toate celelalte informații publice bazate pe obligațiile de informare prevăzute de prezentul regulament, pentru a asigura accesibilitatea acestor informații într-o formă cuprinzătoare și utilizabilă, în special pentru întreprinderile mici și mijlocii (IMM-uri).